Euroopa Liidu Teataja L 145 , 31/05/2001 Lk 0016 - 0016



Nõukogu määrus (EÜ) nr 1038/2001, 22. mai 2001, millega muudetakse määrust (EÜ) nr 1251/1999, millega kehtestatakse teatavate põllukultuuride tootjatele toetussüsteem EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artikleid 36 ja 37, võttes arvesse komisjoni ettepanekut, [1] võttes arvesse Euroopa Parlamendi arvamust, [2] võttes arvesse majandus- ja sotsiaalkomitee arvamust [3] ning arvestades järgmist: (1) Määruses (EÜ) nr 1251/1999 [4] sätestatakse, et pindalatoetuse saamise tingimustele vastamiseks peavad tootjad tootmisest kõrvaldama eelnevalt kindlaksmääratud protsendi oma maast ning tootmisest kõrvaldatud maad võib kasutada muuks otstarbeks kui toiduks kasutatavate kultuuride tootmiseks. (2) Nõukogu 24. juuni 1991. aasta määrusega (EMÜ) nr 2092/91 (põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta) [5] sätestatakse mahepõllunduse arendamise erieeskirjad ning eelkõige väetiste piiratud kasutamine. (3) Liblikõieliste söödakultuuride kasvatamine on põllumajanduslik tegevus, mis looduslikult taastab mulla viljakuse; seepärast on selliste põllukultuuride kasvatamise laiendamine oluline põllumajandustoodete mahepõllundustootmise edendamiseks. (4) Mahepõllundusmeetodite arendamise soodustamiseks tuleks lubada põllukultuuride toetuskava alusel tootmisest kõrvaldatud maa kasutamist liblikõieliste söödakultuuride kasvatamiseks talumajapidamistes, mis kogu oma toodanguga osalevad määrusega (EMÜ) nr 2092/91 ettenähtud kavas, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 1251/1999 muudetakse järgmiselt. 1. Artikli 6 lõike 3 esimene lõik asendatakse järgmisega: "3. Tootmisest kõrvaldatud maad võib kasutada: - selliste materjalide tootmiseks, millest ühenduses valmistatakse tooteid, mis ei ole eeskätt ette nähtud inim- või loomatoiduks, tingimusel et kohaldatakse tõhusat kontrolli, - liblikõieliste taimede kasvatamiseks talumajapidamises, kus kogu toodangu puhul järgitakse määruses (EMÜ) nr 2092/91 sätestatud kohustusi." 2. Artikli 9 lõike 1 üheksas taane asendatakse järgmisega: "— maa tootmisest kõrvaldamist, eriti artikli 6 lõiget 3; kõnealuste tingimustega määratletakse liblikõielised söödakultuurid, mida võib tootmisest kõrvaldatud maal kasvatada, ning kõnealuse lõike esimese lõigu esimese taande puhul võivad need tingimused hõlmata põllukultuuride kasvatamist ilma hüvitiseta;." Artikkel 2 Käesolev määrus jõustub Euroopa Ühenduste Teatajas avaldamise päeval. Käesolevat määrust kohaldatakse alates 2001/02. turustusaastast. Käesolev määrus on tervikuna siduv ja vahetult kohaldatav kõikides liikmesriikides. Brüssel, 22. mai 2001 Nõukogu nimel eesistuja M. Winberg [1] 6. veebruaril 2001 esitatud ettepanek (Euroopa Ühenduste Teatajas seni avaldamata). [2] 5. aprillil 2001 esitatud arvamus (Euroopa Ühenduste Teatajas seni avaldamata). [3] 25. aprillil 2001 esitatud arvamus (Euroopa Ühenduste Teatajas seni avaldamata). [4] EÜT L 160, 26.6.1999, lk 1. Määrust on viimati muudetud määrusega (EÜ) nr 1672/2000 (EÜT L 193, 29.7.2000, lk 13). [5] EÜT L 198, 22.7.1991, lk 1. Määrust on viimati muudetud komisjoni määrusega (EÜ) nr 2020/2000 (EÜT L 241, 26.9.2000, lk 39). --------------------------------------------------